Η ΠΑΙΔΕΙΑ ΤΟΥ ΒΥΖΑΝΤΙΝΟΥ ΚΟΣΜΟΥ

Οι ανάγκες και οι δυνατότητες του βυζαντινού κόσμου αναφορικά με την εκπαίδευση παρουσιάζουν αξιοσημείωτες διαφοροποιήσεις από εποχή σε εποχή. Άλλες ήταν οι ανάγκες και οι δυνατότητες του πρώιμου Βυζαντίου (4ος-6ος αι.), δηλαδή της πολυεθνικής αυτοκρατορίας που εκτεινόταν σε τρεις ηπείρους (Ασία, Ευρώπη, Αφρική) και πλαισιωνόταν από μεγάλα πνευματικά κέντρα (Κωνσταντινούπολη, Αλεξάνδρεια, Αντιόχεια, Πέργαμος, Βηρυτός, Γάζα, Καισάρεια και Αθήνα), άλλες του βυζαντινού κόσμου των λεγόμενων «σκοτεινών αιώνων» (7ος-9ος αι.), με κυρίαρχα χαρακτηριστικά την παρακμή της αστικής ζωής, τη δραστική επιδείνωση των συνθηκών διαβίωσης και την εδαφική συρρίκνωση και άλλες του ύστερου βυζαντινού κόσμου και ιδιαίτερα του τελευταίου αιώνα πριν από την πτώση, όπου το βυζαντινό κράτος πάλευε εναγώνια για την επιβίωσή του. Ως αποτέλεσμα, η διαδικασία της μάθησης στη διάρκεια των έντεκα αιώνων ζωής του βυζαντινού κράτους διαγράφει την πορεία της σε ένα συνεχώς μεταβαλλόμενο γεωγραφικό και πολιτικό πλαίσιο το οποίο επιφέρει διακυμάνσεις στο ποσοστό της εγγραμματοσύνης, στα κίνητρα για μόρφωση και στο βαθμό της μόρφωσης ή της αμάθειας του σημαντικότερου μέρους του πληθυσμού.

Το εκπαιδευτικό σύστημα του βυζαντινού κόσμου παρέμεινε στενά προσηλωμένο στους παιδαγωγικούς θεσμούς και στο σχολικό πρόγραμμα της ελληνιστικής περιόδου (323-31 π. Χ.) καθώς και της ύστερης ελληνορωμαϊκής αρχαιότητας των πρώτων μεταχριστιανικών χρόνων. Επίσημα θεσμοθετημένο εκπαιδευτικό σύστημα δεν υπήρξε ποτέ στο Βυζάντιο, και η φοίτηση στο σχολείο ήταν προαιρετική. Η μετάδοση της γνώσης διασφαλιζόταν ως επί το πλείστον χάρη στην ιδιωτική ή ατομική πρωτοβουλία, ενώ μεγάλο ποσοστό Βυζαντινών παρέμενε αναλφάβητο λόγω της αδυναμίας του να καταβάλει τα αναγκαία χρήματα για τα δίδακτρα.

Ο κεντρικός ρόλος της γραφής για τη διεκπεραίωση της κρατικής γραφειοκρατίας της Κωνσταντινούπολης, αποτέλεσε ισχυρό κίνητρο εγγραμματοσύνης και μόρφωσης για μία συγκεκριμένη μερίδα Βυζαντινών. Ο κοινωνικός χαρακτήρας της παιδείας στο Βυζάντιο διαφαίνεται από το γεγονός ότι αποτελούσε προνόμιο και επιλογή συγκεκριμένων κοινωνικών ομάδων και ακόμη ένα μέσο έκφρασης της κοινωνικής διαφοροποίησης και ελέγχου της κοινωνικής κινητικότητας. Επιδιωκόταν κυρίως για τα πρακτικά της οφέλη από τα παιδιά των κρατικών αξιωματούχων και τους γόνους μεγάλων οικογενειών που απέβλεπαν στην εξασφάλιση κάποιας θέσης στο διοικητικό μηχανισμό της Εκκλησίας ή του Κράτους. Η εγγραμματοσύνη είχε ευρύτερο κοινωνικό χαρακτήρα καθώς απευθυνόταν και επηρέαζε μεγαλύτερες ομάδες ανθρώπων σε σχέση με τη μόρφωση. Σε πολύ λίγους ανιχνεύεται μορφωτική συνείδηση και αναζήτηση αυτής καθαυτής της γνώσης: πρόκειται κυρίως για μία «ελίτ» διανοουμένων που διακρίνεται για τις πνευματικές της αναζητήσεις, επιζητεί την πνευματική της καταξίωση και διαμορφώνει το μορφωτικό κλίμα της εποχής της. Για τη συντριπτική πλειονότητα των Βυζαντινών, η διαδικασία της μάθησηςπεριοριζόταν στη μετάδοση γνώσεων που είχαν άμεση εφαρμογή στη δημόσια ζωή (γραμματική, ποίηση, ρητορική), και προσηλωνόταν σχολαστικά στην απόκτηση του αττικού ύφους και της τέχνης του λόγου (κλασικισμός).

Παρόλο που η μόρφωση ήταν προνόμιο των ανδρών, ορισμένες γυναίκες αριστοκρατικής καταγωγής αποκτούσαν κάποια μόρφωση. Απαραίτητη προϋπόθεση για να συμβεί αυτό ήταν, πέρα από την κοινωνική τους τάξη, η προσωπική τους πρωτοβουλία και αποφασιστικότητα. Κι αυτό, επειδή η μόρφωση των γυναικών δεν λάμβανε χώρα σε σχολεία, αλλά έπαιρνε τη μορφή μαθημάτων κοντά σε ένα λόγιο ή μορφωμένο πνευματικό, ή ευοδωνόταν με προσωπικό διάβασμα χάρη στην ύπαρξη προσωπικής βιβλιοθήκης.

Τρεις ήταν σχηματικά οι βαθμίδες της βυζαντινής εκπαίδευσης : τα *ιερά* ή *πεζά γράμματα*, η *εγκύκλιος παιδεία*  και αυτό που θα λέγαμε ανώτερες σπουδές. Η πρώτη εκπαιδευτική βαθμίδα στόχευε στην εκμάθηση γραφής, ανάγνωσης και απλής αριθμητικής και παράλληλα στην πνευματική διαπαιδαγώγηση και κατάρτιση παιδιών ηλικίας από 6 περίπου έως 12 χρονών. Ήταν ανοιχτή σε όλες τις κοινωνικές τάξεις και όμοια διαθέσιμη σε αστικά κέντρα, επαρχιακές πόλεις και χωριά. Ένας δάσκαλος (γ*ραμματιστής* ή *παιδευτής*)αρκούσε για τη λειτουργία ενός σχολείου (*σχολή γραμματικευομένων*) και σε ορισμένες περιπτώσεις υποβοηθούνταν στο έργο του από τον *υπόσχολο*, δηλαδή τονπιο προχωρημένο σε επίπεδο και ηλικία μαθητή*.* Όσοι ολοκλήρωναν τον κύκλο αυτό ανήκαν στη χορεία των *εγγραμμάτων* και εκπροσωπούσαν το μορφωτικό επίπεδο της μεγαλύτερης μερίδας του πληθυσμού. Σε περιόδους όμως πτώσης του μορφωτικού επιπέδου, όπως μετά τα μέσα του 14ου αιώνα, καθολικά αποδεκτό κριτήριο εγγραμματοσύνης ήταν απλά και μόνο η δυνατότητα κάποιου να υπογράφει το όνομά του. Η εγγραμματοσύνη ή η έλλειψή της διαδραμάτιζε τεράστιο ρόλο στην κοινωνία. Οι απόφοιτοι της στοιχειώδους μόρφωσης δεν είχαν λαμπρές καριέρες, είχαν όμως τη δυνατότητα επιλογής καριέρας από μία μεγάλη ποικιλία επαγγελμάτων (όπως έμποροι, βιοτέχνες, αντιγραφείς, γραμματείς, μέλη του κλήρου), καθώς η ανάγνωση και η γραφή θεωρούνταν ισχυρά προσόντα, σε αντίθεση με τον αναλφαβητισμό της συντριπτικής πλειοψηφίας του πληθυσμού.

Η δεύτερη εκπαιδευτική βαθμίδα απευθυνόταν μόνο σε παιδιά εύπορων οικογενειών και μεγάλων πόλεων. Το σχολείο της βαθμίδας αυτής ονομαζόταν συχνά *μουσείο* ή *διδασκαλείο*. Θεωρητικά, η διδασκόμενη ύλη συμπεριλάμβανε την «επτάδα των μαθημάτων», δηλαδή γραμματική, ρητορική, ποίηση, αριθμητική, γεωμετρία, μουσική και αστρονομία. Συνηθέστερα, η διδασκόμενη ύλη στη δεύτερη εκπαιδευτική βαθμίδα περιοριζόταν στη γραμματική, ποίηση και ρητορική, και προσηλωνόταν σχολαστικά στην απόκτηση του αττικού ύφους και της τέχνης του λόγου, τα οποία συνιστούσαν τον *μορφωμένο άνθρωπο* της εποχής. Η σχέση ανάμεσα στη μόρφωση και τις δημόσιες υπηρεσίες είχε γίνει παράδοση στο Βυζάντιο.

Η εγκύκλιος παιδεία αποτελούσε τη βάση της μόρφωσης των μελλοντικών δικαστών και γιατρών. Η γραμματική και η ρητορική οδηγούσαν στην απόκτηση της γλωσσικής δεξιότητας που ήταν αναγκαία για το επάγγελμα του δικαστή, ενώ η εξοικείωση με την ισχύουσα νομοθεσία συνιστούσε το επιστέγασμα της νομικής μόρφωσης. Όμοια, ένας γιατρός, με την ολοκλήρωση της εγκυκλίου παιδείας, αποκτούσε στη συνέχεια την απαραίτητη για το επάγγελμά του εμπειρία συχνάζοντας σε ένα νοσοκομείο.

Τέλος, οι ανώτερες σπουδές συμπεριλάμβαναν *τις επιστήμες* και *τη φιλοσοφία*και ήταν γνωστές ως *μείζονες ακροάσεις* ή *επιστήμες*. Αυτή η ανώτερη μόρφωση προσφερόταν μόνο στις μεγάλες πόλεις και, από τον 7ο αιώνα και μετά, μόνο στην Κωνσταντινούπολη που είχε το μονοπώλιο της ανώτερης μόρφωσης και ήταν η πνευματική πρωτεύουσα της μορφωμένης ελίτ. Η τρίτη αυτή εκπαιδευτική βαθμίδα απευθυνόταν σε πολύ λίγους, συνήθως τους γιους ανώτατων αξιωματούχων, τους γόνους αριστοκρατικών οικογενειών και τους ανεψιούς μητροπολιτών. Συνήθως, οι ανώτερες σπουδές ήταν απόρροια ατομικής πρωτοβουλίας, προσωπικής προτίμησης και συγκυριών, και συνέπιπταν με τη φοίτηση κοντά σε κάποιον δάσκαλο, χωρίς να αποκλείεται και η περίπτωση ενός μοναχού-δασκάλου που είχε διακριθεί σε κάποιο τομέα της γνώσης. Όλοι όσοι είχαν το προνόμιο αλλά και την έφεση να διατρέξουν το τρίτο αυτό στάδιο της εκπαίδευσης, απέβλεπαν με το τέλος των σπουδών τους στις υψηλότερες θέσεις του κρατικού μηχανισμού ή της ιεραρχίας της Εκκλησίας.

Τέλος, αξίζει να γίνει αναφορά στην παράδοξη στάση των Βυζαντινών απέναντι στη μόρφωση. Παρόλη τη γοητεία που άσκησε πάνω τους διαχρονικά η αρχαιογνωσία, οι Βυζαντινοί στο σύνολό τους δεν σταμάτησαν ποτέ να επαναλαμβάνουν ότι η μόρφωση δεν ήταν και δεν έπρεπε ποτέ να γίνει αυτοσκοπός, αλλά το μέσο που θα τούς οδηγούσε αναγωγικά από τη *θύραθεν παιδεία* στη *στὴν καθ’ ἡμᾶς παιδείαν,* δηλαδή την ανώτερη μορφή γνώσης, τη γνώση του Θεού.